钦定古今图书集成/明伦汇编/官常典/第603卷 > 王希旦
## 钦定古今图书集成/明伦汇编/官常典/第603卷 > 王希旦

按《安陆府志》：“希旦字景哲，成化丁未进士，拜南京大
理寺评事，进寺副，谳狱多所平反。迁广东佥事，下车
即出。按岭东猺人，积岁梗化，为地方患。公招徕抚辑，
恩威所被，靡不怀畏。潮州盗起，劫夺乡村，公冒险危，
单车抵其巢穴，谕以祸福，即日降海岛，群盗蜂起，率
先事有备，而民不罹害。继按岭西、海北二道，值琼南”
黎人作乱，三郡率师往讨之。二道与琼南犬牙地也，
军需咸取给二道。希旦先期区画，历险刊道，以便大
军之进。既而师捷，希旦赞画之力居多。比班师，军民
数千人遮道举手加额曰：“吾侪今日再生之乐，非公
之赐而谁也！”当事者方议上其功，而希旦亦考三年
之最。濒行遇疾，卒于位。闻者莫不嗟悼。